ความเป็นที่สุดของ สหรัฐอเมริกา
16 ก.พ. 2563

ความเป็นที่สุดของ สหรัฐอเมริกา /โดย ลงทุนแมน
ทุกคนรู้ดีว่า สหรัฐอเมริกาเป็นประเทศมหาอำนาจของโลกไม่ว่าจะเป็นทางด้านเศรษฐกิจ สังคม การศึกษาและวัฒนธรรมต่างๆ ที่หลายประเทศล้วนได้รับอิทธิพลมาจากสหรัฐอเมริกา
แต่เราเคยสงสัยไหมว่า
รายละเอียดในแต่ละแง่มุม
สหรัฐอเมริกาเป็นผู้นำของโลกในด้านไหนบ้าง
ลงทุนแมนจะเล่าให้ฟัง
เริ่มกันที่เรื่องเศรษฐกิจก่อน
ในปี 1820 เศรษฐกิจของสหรัฐอเมริกามีสัดส่วนเพียง 1.8% ของเศรษฐกิจโลก
แต่ในปี 2019 สัดส่วนดังกล่าวเพิ่มถึง 25% ทำให้สหรัฐอเมริกากลายเป็นประเทศที่มีขนาดเศรษฐกิจใหญ่ที่สุดในโลก ณ ปัจจุบัน
ตลาดผู้บริโภคของสหรัฐอเมริกานั้นมีมูลค่ากว่า 464 ล้านล้านบาท เป็นตลาดผู้บริโภคที่ใหญ่ที่สุดในโลก
นอกจากนี้ สกุลเงินดอลลาร์สหรัฐยังเป็นสกุลเงินที่ถูกใช้ในการทำธุรกรรมทางเศรษฐกิจมากที่สุดในโลก
ปัจจุบัน สินทรัพย์ในรูปเงินตราต่างประเทศที่อยู่ในทุนสำรองระหว่างประเทศของธนาคารกลางต่างๆ มีมูลค่ารวมกันกว่า 201 ล้านล้านบาท
โดย 62% ของทุนสำรองระหว่างประเทศในโลกนี้อยู่ในรูปสกุลเงินดอลลาร์สหรัฐ
ขณะที่ในตลาดซื้อขายเงินตราต่างประเทศนั้น กว่า 90% จะถูกซื้อขายด้วยเงินดอลลาร์สหรัฐ
ในปี 2019 มูลค่าตลาดหลักทรัพย์ทั่วโลกมีมูลค่ารวมกันเท่ากับ 2,550 ล้านล้านบาท โดยตลาดหุ้นของสหรัฐอเมริกามีสัดส่วนกว่า 53% ของมูลค่าตลาดหลักทรัพย์ทั่วโลก..
ขณะที่ Walmart บริษัทค้าปลีกรายใหญ่ของสหรัฐอเมริกาเป็นบริษัทที่มีรายได้มากที่สุดในโลก โดยมีรายได้กว่า 15.4 ล้านล้านบาท ซึ่งพอๆ กับ GDP ของประเทศไทยทั้งประเทศ
นอกจากนี้ รายชื่อบริษัทชั้นนำของโลก 500 บริษัท ที่จัดอันดับโดยนิตยสาร Fortune นั้น เป็นบริษัทจากสหรัฐอเมริกาถึง 121 บริษัท มากที่สุดเมื่อเทียบกับบริษัทจากประเทศอื่น
บริษัทของสหรัฐอเมริกาหลายบริษัท พอพูดชื่อมาคนจำนวนมากในโลกแทบจะรู้จักทันที เนื่องจากบริษัทเหล่านี้มีฐานลูกค้าอยู่ทั่วโลก เช่น
Apple, Google, Microsoft, Coca-Cola, Amazon, Facebook, Starbucks, McDonald’s
ไม่เพียงแต่ด้านเศรษฐกิจเท่านั้น ด้านการศึกษา สหรัฐอเมริกาก็เป็นผู้นำ จากการจัดอันดับสถาบันการศึกษา มหาวิทยาลัยชั้นนำหลายแห่งมักตั้งอยู่ในสหรัฐอเมริกา
อย่างกรณีของ MIT ซึ่งเป็นมหาวิทยาลัยอันดับ 1 ของโลกในปัจจุบัน เป็นมหาวิทยาลัยที่ศิษย์เก่าไปก่อตั้งบริษัทหลายแห่ง จนสร้างรายได้รวมกันกว่า 60 ล้านล้านบาท ซึ่งตัวเลขดังกล่าวมากกว่า GDP ของประเทศอิตาลีเสียอีก
กรณีอุตสาหรรมภาพยนตร์ เราจะเห็นได้ชัดว่า สหรัฐอเมริกามี Hollywood ซึ่งเป็นศูนย์กลางแห่งประวัติศาสตร์การถ่ายทำภาพยนตร์ที่มีชื่อเสียงระดับโลก
ภาพยนตร์หลายเรื่องได้ส่งผลให้ประเทศอื่นๆ รับอิทธิพลหลายอย่างจากสหรัฐอเมริกา โดยเฉพาะด้านเทคโนโลยี วัฒนธรรม วิถีชีวิตของคนอเมริกันไปไม่น้อย
แม้แต่ในด้านกีฬา ซึ่งสหรัฐอเมริกานั้นเป็นประเทศที่ประสบความสำเร็จมากที่สุด โดยในการแข่งขันกีฬาโอลิมปิกตั้งแต่ปี 1896 ถึง 2018 ที่จัดมาทั้งหมด 50 ครั้งนั้น สหรัฐอเมริกาเป็นประเทศที่คว้าเหรียญทองมากที่สุดคือ 1,127 เหรียญ
อีกเรื่องทื่ลืมไม่ได้คือ ความสามารถทางการทหาร สหรัฐอเมริกาเป็นประเทศที่มีงบประมาณในการป้องกันประเทศมากที่สุดในโลกโดยมีมูลค่ากว่า 22 ล้านล้านบาท มากกว่าอันดับที่ 2 อย่างจีนถึง 4 เท่า
สหรัฐอเมริกายังเป็นประเทศแรกที่ประสบความสำเร็จในการพัฒนาอาวุธนิวเคลียร์ ซึ่งปัจจุบัน สหรัฐอเมริกามีอาวุธนิวเคลียร์อยู่ 6,185 ลูก มากเป็นอันดับที่ 2 ของโลก ขณะที่ยังมีจำนวนเครื่องบินรบจำนวนกว่า 2,362 ลำ ซึ่งแน่นอนว่ามากที่สุดในโลกอีกเช่นกัน
ซึ่งจะเห็นว่า ในหลายเรื่องที่กล่าวถึงนั้น ส่วนใหญ่แล้วจะมีสหรัฐอเมริกาเป็นผู้นำ ทำให้ไม่ใช่เรื่องแปลกที่ที่นี่จะถูกมองว่าเป็นประเทศมหาอำนาจของโลก ณ ปัจจุบัน
ปิดท้ายด้วยข้อมูลที่น่าสนใจ
รู้ไหมว่า รัฐอะแลสกาของสหรัฐอเมริกานั้น อดีตเป็นของรัสเซียมาก่อน
จนในปี 1867 สหรัฐอเมริกาได้ตกลงซื้อขายดินแดนแห่งนี้กับรัสเซียในราคา 223 ล้านบาท
ซึ่งการที่รัสเซียต้องการขายให้เนื่องจากตอนนั้นเศรษฐกิจของรัสเซียกำลังตกต่ำ และรัสเซียเกรงว่าดินแดนนี้อาจถูกอังกฤษยึดถ้าเกิดสงคราม รัสเซียจึงขายอะแลสกาให้กับสหรัฐอเมริกา
ซึ่งในตอนนั้นประชาชนในสหรัฐอเมริกาก็มีจำนวนมากที่ไม่เห็นด้วยกับการซื้ออะแลสกา ซึ่งผู้คัดค้านบอกว่าเป็นการซื้อที่โง่เขลา
ในปี 2018 รัฐอะแลสกามีปริมาณสำรองน้ำมันดิบประมาณ 2,421 ล้านบาร์เรล ซึ่งถ้าให้ราคาน้ำมันดิบอยู่ที่  60 ดอลลาร์สหรัฐต่อบาร์เรล หมายความว่า แค่ปริมาณสำรองน้ำมันดิบที่รัฐอะแลสกามีก็มีมูลค่าสูงถึง 4.5 ล้านล้านบาท..
╔═══════════╗
Blockdit ที่สุดของแอปมีสาระ
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-
 › features › biggest-military-budgets-world
-
-
-
-
-